拄杖歌
作者：釋咸靜
朝代：宋

paragraphs: 誰人無一條拄杖，我家收底醜模樣。
徹頭徹尾節目深，從生至老筋骸壯。
不須修，何須漆，體段自然成箇格。
或行或坐儘隨身，或倚或携還任力。
拋一拋，卓一卓，三界魔王頓驚愕。
雨雲雷電匝長空，展盡神通難揣摸。
有時收，有時用，縱奪臨機恣拈弄。
儻蒙上士入門來，一棒打教知痒痛。
說道理，沒人情，動著教伊禍患生。
休誇昔日化龍勢，謾說當年解虎聲。
挑日月，吞乾坤，劃開一路涅槃門。
大丈夫兒須執捉，一言不契命難存。